Í kvöld kemur í ljós hvort Daði og Gagnamagnið komast í úrslit Eurovision söngvakeppninnar á laugardagskvöldið. Tvær Norðurlandaþjóðir eru þegar komnar áfram.
Bæði Svíar og Norðmenn komust áfram eftir fyrra undanúrslitakvöld Eurovision-söngvakeppninnar á þriðjudag. Í kvöld kemur í ljós hvort Finnar, Danir og ekki síst Íslendingar stígi þar á svið. Miklar líkur eru á því ef marka má veðbanka en Daða og Gagnamagninu er spáð þriðja sætinu, Finnum því fjórða og Dönum tíunda.
Mestar líkur eru taldar á sigri Svisslendinga eða Búlgara í kvöld, en bæði lönd bjóða upp á kröftugar ballöður. Þau Daði og Árný verða í sérstöku grænu herbergi á hótelinu sínu í kvöld þaðan sem þau fylgjast með keppninni og Evrópa með viðbrögðum þeirra.
Kórónuveirufaraldurinn hefur óneitanlega sett mark sitt á þessa 65. söngvakeppni evrópskra sjónvarpsstöðva en Duncan Laurence, hollenski sigurvegarinn 2019, er smitaður og kemur því ekki fram á laugardaginn. Hins vegar má telja næsta víst að Daði og Gagnamagnið verði á skjáum Evrópu á laugardagskvöldið þótt notast verði við vel heppnaða upptöku af æfingu í síðustu viku.
Spila bút úr 10 Years í lokin